32003R0155
L 025/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ № 155/2003 НА СЪВЕТА
от 27 януари 2003 година
за изменение на антидъмпинговите мерки, наложени с Регламент (ЕО) № 1824/2001 на Съвета върху вноса на газови джобни механични запалки за еднократна употреба, с произход от Китайската народна република и Тайван
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) (основен регламент), и по- специално член 11, параграф 3 от него,
като взе предвид предложението на Комисията след консултации с Консултативния комитет,
като има предвид, че:
А. ПРОЦЕДУРА
1. Мерки в сила
(1)
През септември 2001 г. Съветът с Регламент (ЕО) № 1824/2001 (2) наложи окончателни антидъмпингови мита върху вноса на газови джобни механични запалки за еднократна употреба, с произход от Китайската народна република (КНР) и Тайван. Митата приеха формата на специфично мито.
2. Започване
(2)
На 13 юни 2002 г. Комисията обяви с известие (известие за започване) в Официален вестник на Европейските общности (3) за започване на процедура за частично междинно преразглеждане на антидъмпинговите мерки, прилагани за вноса в Общността на газови джобни механични запалки за еднократна употреба, с произход от КНР и Тайван.
(3)
Преразглеждането беше започнато по инициатива на Комисията, за да се провери уместността на мерките в сила. Настоящата мярка, т.е. мито под формата на специфично мито, не държи сметка за ситуациите, при които внасяните стоки са били повредени, преди да влязат в свободно обръщение.
3. Разследване
(4)
Комисията официално посъветва производителите износители, вносителите и потребителите, за които е известно че имат общо със случаите, както и техните сдружения, представителите на заинтересованата страна износителка и производителите от Общността по повод на започването на разследване. На заинтересованите страни беше предоставена възможността да изложат в писмена форма своите становища и да поискат изслушване в рамките на срока, записан в известието за започване.
(5)
Редица производители-износители от засегнатите държави, както и производители от Общността, вносители и търговци от Общността, изложиха в писмена форма своите становища. На всички страни, от които беше изискано това в рамките на срока, отбелязан по-горе, и които посочиха мотиви защо трябва да бъдат изслушани, беше предоставена тази възможност.
(6)
Комисията потърси и провери цялата информация, която счете за необходима, така че да вземе решение относно уместността на мерките в сила.
Б. РЕЗУЛТАТИ ОТ РАЗСЛЕДВАНЕТО
(7)
Член 145 от Регламент (ЕИО) № 2454/93 на Комисията от 2 юли 1993 г. (4) за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността, предвижда, за определянето на митническата стойност, пропорционалното разделяне на действително платената или дължимата цена в ситуации, където стоките са били повредени, преди да влязат в свободно обръщение.
(8)
За да се избегне изчисляването на прекомерно антидъмпинговото мито, специфичното мито следва, в случаите на повредени стоки, да бъде намалявано с процент, който да съответства на пропорционалното разделяне на действително платената или дължимата цена.
(9)
Нито една от заинтересованите страни не направи коментари и не внесе аргументи срещу настоящото предложение.
(10)
Оттук следва заключението, че в отсъствие на всякакъв обоснован аргумент от заинтересованите страни, в случаите, когато стоките са били повредени, преди да влязат в свободно обръщение и поради което действително платената или дължимата цена пропорционално се разделя, за да се определи митническата стойност, специфичното мито се намалява с процент, който съответства на пропорционалното разделяне на действително платената или дължимата цена,
ПРИЕ НАСТОЯЩИЯ РЕГЛАМЕНТ:
Член 1
Член 3 от Регламент (ЕО) № 1824/2001 на Съвета се заменя със следния текст:
„Член 3
1. В случаите, когато стоките са били повредени, преди да влязат в свободно обръщение и заради което действително платената или дължимата цена пропорционално се разделя, за да бъде определена митническата стойност, съгласно член 145 от Регламент (ЕИО) № 2454/93 на Комисията сумата на антидъмпинговото мито, изчислено на базата на сумите, отбелязани по-горе, се намалява с процент, който съответства на пропорционалното разделяне на действително платената или дължимата цена.
2. Освен когато е предвидено друго се прилагат действащите разпоредби за митническите задължения.“
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 януари 2003 година.